### 8.      Beslutning om endelig vedtagelse af lokalplan nr. 564 - Biomassefyret kraftværksblok på [adresse], [adresse] 16

**Åbent**

Sagsnr.: 326-2015-23367       J.nr.: 01.02.05           Dokumentnr.:
326-2016-358869

**Sagstype**

Beslutning

**Resume og sagens baggrund**

Forslag til lokalplan nr. 564 inkl. miljørapport for
biomassefyret kraftværksblok på [adresse]  værket, har været fremlagt i offentlig
høring i 8 uger, i perioden 4. juli til den 29. august 2016 (bilag 1). Der er
modtaget fire høringssvar i offentlighedsperioden. Høringssvarene giver anledning
til mindre ændringer i planforslaget. Kommunalbestyrelsen skal nu træffe
beslutning om planforslagets endelige vedtagelse.

Kommunalbestyrelsen godkendte Forslag til lokalplan nr. 564
inkl. miljørapport på mødet den 29. juni 2016.

**Indstillinger**

Direktøren indstiller, at:

1. Lokalplan nr. 564 inkl.
   miljørapport vedtages endeligt til offentlig bekendtgørelse, med de
   ændringer og det foreslåede overvågningsprogram, der fremgår af bilag 1.
2. Plan, Byg og Miljø bemyndiges
   til at foretage nødvendige redaktionelle ændringer forinden offentlig
   bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Lokalplanforslag med tilhørende miljørapport er vedlagt som
bilag 1.

Forslag til lokalplan nr. 564
har til formål at sikre:

* at muliggøre anlæg
  til produktion af elektricitet, damp og varme samt dertil hørende funktionelt
  nødvendige og afledte anlæg
* at anlæggets ydre
  fremtræden tilpasses de omkringliggende områder
* at bebyggelse og
  anlæg indpasses under hensyn til de kystlandskabelige værdier

Lokalplan nr. 52 for Asnæsværket aflyses for den del, der
bliver omfattet af nærværende lokalplan.

*Offentlig høring*

Der er i offentlighedsperioden modtaget fire høringssvar fra
hhv. Energinet.dk, Erhvervsstyrelsen, Kystdirektoratet og Inter Terminals som
er vedlagt sagen i bilag 2.

Det tekniske område har behandlet høringssvarene som en del
af den sammenfattende rede-gørelse i henhold til lov om miljøvurdering, jf.
bilag 3. Henvendelserne fra Erhvervsstyrelsen og Kystdirektoratet har givet
anledning til ændringer i redegørelsesteksten i lokalplanforslaget.
Bemærkninger fra Energinet.dk omhandler muligheder for bebyggelse i nærhed af
ledninger i jorden. Det er præciseret at et mindre areal af deklarationsområde
er indenfor lokalplanens område, hvor der i henhold til
planforslaget/deklarationen ikke kan bebygges. Høringssvaret fra Inter
Terminals omhandler primært de miljø- og risikoforhold som er behandlet i VVM
redegørelsen af Miljøstyrelsen, hvorfor dette primært er håndteret i den
endelige miljøgodkendelse og risikovurdering. I forhold til lokalplanen er der
i den sammenfattende redegørelse redegjort for håndteringen af Inter Terminals
bemærkninger. Derudover har bygherre indgået i dialog med Inter Terminals i forhold
til det ændrede nabosamarbejde ved dette projekt.

*VVM-redegørelse og miljørapport*

Kristian Kristoffersen er omfattet af VVM-bekendtgørelsens bilag
1, pkt. 2a, hvilket betyder, at anlægget er VVM-pligtigt. DONG Energy A/S har
anmeldt kraftværksblokken til Kalundborg Kommune i henhold til
VVM-bekendtgørelsen.

VVM-redegørelse er udarbejdet parallelt med
lokalplanforslaget.

VVM-redegørelsen er udarbejdet af Miljøstyrelsen, da de er
myndighed. VVM-redegørelsen har været fremlagt i offentlig høring fra den 1.
juli til den 26. august.

Miljøstyrelsens sammenfattende redegørelse og udkast til
Miljøgodkendelse er vedlagt som bilag 4, til orientering.

Tilsvarende er kraftværksblokken omfattet af krav om
miljøvurdering i henhold til lov om miljøvurdering af planer og programmer.

*Risikovirksomhed*

Anlægget kategoriseres som en såkaldt kolonne 2-virksomhed
iht. Risikobekendtgørelsen. Det betyder, at anlægget er anmeldt som
risikovirksomhed, og at der udarbejdes et sikkerhedsdokument inkl.
konsekvensrapport, der skal godkendes af risikomyndighederne (Beredskab, Miljømyndighed,
Arbejdsmiljøtilsynet og Politi). Dokumentation vil indeholde en beskrivelse af
de forebyggende foranstaltninger der er truffet for at minimere risikoen for
uheld samt de tiltag, der er iværksat, for at begrænse konsekvenserne af et
evt. uheld.

I forbindelse med den endelige byggetilladelse vil
risikodokumentationen blive behandlet og kan i den forbindelse fremlægges til
politisk orientering, såfremt dette ønskes.

*Miljøgodkendelse*

[adresse] skal have en revideret miljøgodkendelse,
indeholdende vilkår for indretning og drift. Der vil bl.a. blive stillet vilkår
for maksimal tilladt lugt, støj og udledning af forureningskomponenter til
luften. Miljøstyrelsen er myndighed for udarbejdelse af den reviderede
miljøgodkendelse som udstedes i forlængelse af VVM-redegørelsens konklusioner.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Forslag til Lokalplan nr. 564 for biomassefyret kraftværksblok på [adresse] | 326-2016-381760 |
| Bilag 2 - Høringssvar | 326-2016-381845 |
| Bilag 3 - Hvidbog med sammenfattende redegørelse for biomassefyret kraftværskblok på [adresse] 326-2016-383993 |
| Bilag 4 - Miljøstyrelsens udkast til Sammenfattende redegørelse og Miljøgodkendelse | 326-2016-382985 |